## El Consell col·labora amb la Universitat Politècnica de València en matèria d’anàlisi del mercat de la vivenda

*** A través d’un conveni, s’impulsa la Càtedra Observatori de la Vivenda com a referent tècnic per a millorar l’accés residencial en la Comunitat Valenciana
* Esta col·laboració compta amb un finançament de 30.000 euros i prioritza la difusió d’informació rigorosa i d’interés públic**

El Consell ha autoritzat un conveni de col·laboració entre la Vicepresidència Primera i Conselleria de Vivenda, Ocupació, Joventut i Igualtat i la Universitat Politècnica de València (UPV) per a fomentar el coneixement i la difusió social d’informació relacionada amb la vivenda durant l’exercici 2025.

L’acord, que s’articula a través de la Càtedra Observatori de la Vivenda de la UPV, té com a objectiu reforçar l’anàlisi tècnica de l’accés a la vivenda i del comportament del mercat residencial, orientada a l’interés públic i a la millora de les polítiques públiques en este àmbit.

La Generalitat destina un màxim de 30.000 euros i dona continuïtat a esta línia de treball a partir de criteris metodològics, tècnics i de bases de dades.

El treball dut a terme per l’Observatori resulta una ferramenta clau per a l’estudi del mercat residencial, gràcies a l’elaboració d’informes periòdics, estudis comparatius i anàlisis que aporten una visió objectiva sobre l’evolució dels preus, l’oferta i la demanda de vivenda en la Comunitat Valenciana.

Entre les principals línies d’actuació es troba el seguiment sistemàtic dels preus de la vivenda lliure i de protecció pública, així com l’anàlisi dels diferencials d’accés i de l’esforç financer necessari per a les llars, especialment en els municipis amb més pressió residencial.

La col·laboració permet, a més, avançar en el desenrotllament de models analítics i ferramentes d’intel·ligència de mercat que faciliten diagnòstics més precisos i donen suport a la presa de decisions en matèria de planificació urbana i polítiques de vivenda.

Fecha: 26/12/2025